Broj: 711-I-1921-M-390/22-02-17

Zagreb, 27. rujna 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. točke 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI/21.), **na zahtjev obveznika Marina Zovka, člana Uprave trgovačkog društva Plinacro d.o.o. za transport prirodnim plinom (u daljnjem tekstu: Plinacro d.o.o.),** za davanjem suglasnosti Povjerenstva,na 188. sjednici održanoj dana 27. rujna 2022.g., donosi

**ODLUKU**

**Na temelju članka 23. stavka 6. ZSSI/21-a daje se suglasnost obvezniku Marinu Zovku, članu Uprave trgovačkog društva Plinacro d.o.o., da nakon prestanka obnašanja navedene dužnosti može biti imenovan na funkciju direktora trgovačkog društva INA - Industrija nafte d.d., s obzirom da iz utvrđenih okolnosti poslovnih odnosa između trgovačkih društava Plinacro d.o.o. i INA - Industrija nafte d.d., koji su nastali u vrijeme obnašanja njegove dužnosti, proizlazi da kod obveznika ne postoji sukob interesa.**

 Obrazloženje

Zahtjev za izdavanjem suglasnosti Povjerenstva podnio je obveznik Marin Zovko, član Uprave trgovačkog društva Plinacro d.o.o. U knjigama ulazne pošte Povjerenstva zahtjev je zaprimljen 27. rujna 2022. pod poslovnim brojem 711-U-7979-M-390/22-01-3, povodom kojeg se vodi predmet broj M-390/22.

Člankom 3. stavkom 1. podstavkom 39. ZSSI/21-a propisano je da su predsjednici i članovi uprava trgovačkih društava u kojima Republika Hrvatska ima većinski udio te predsjednici i članovi uprava trgovačkih društava kojima su većinski vlasnici trgovačka društva u kojima većinski udio ima Republika Hrvatska obveznici u smislu tog Zakona, stoga je Marin Zovko povodom obnašanja dužnosti član Uprave trgovačkog društva Plinacro d.o.o. za transport prirodnim plinom, kojem je jedini osnivač Republika Hrvatska, obveznik navedenog Zakona.

Uvidom u Registar obveznika koji ustrojava i vodi Povjerenstvo, utvrđeno je da je Marin Zovko dužnost člana Uprave trgovačkog društva Plinacro d.o.o. obnašao u dva prethodna mandata u razdoblju od 5. travnja 2013. do 30. siječnja 2017. i od 30. svibnja 2018. do 30. svibnja 2022. te da istu dužnost obnaša u ovom mandatu od 31. svibnja 2022.

Obveznik u zahtjevu za davanje suglasnosti navodi da je kandidat za radno mjesto člana Uprave trgovačkog društva INA – Industrija nafte d.d. (u daljnjem tekstu: INA d.d.) te da s time u vezi zahtjev podnosi sukladno članku 23. stavku 6. ZSSI/21-a.

Navedenom zahtjevu prileži očitovanje o poslovnim odnosima trgovačkog društva Plinacro d.o.o. s trgovačkim društvom INA d.d., u kojem se navodi da se isto izdaje u svrhu dokazivanja uvjeta iz članka 23. stavka 6. ZSSI/21-a.

U očitovanju se u bitnome navodi da društvo Plinacro d.o.o., kao niti obveznik Marin Zovko nisu imali nadzornu ulogu nad društvom INA d.d. niti bilo kojim drugim poslovnim subjektom koji je vlasnički povezan sa navedenim društvom. Ističe se da između trgovačkih društava Plinacro d.o.o. te INA d.d. postoji dvojaki poslovni odnos, jer su oba po pojedinim ugovorima u ulozi kupca i dobavljača, pri čemu se napominje kako društvo Plinacro d.o.o. postupa nediskriminirajuće i transparentno pazeći da se ne povrijede načela koja uređuju poslovanje i postupak ugovaranja navedenih usluga.

Obrazlaže se da društvo INA d.d., kao nositelj dozvole za obavljanje energetske djelatnosti opskrbe plinom, koju dodjeljuje Hrvatska energetska regulatorna agencija (u daljnjem tekstu: HERA), sklapa s društvom Plinacro d.o.o., kao operatorom transportnog sustava, ugovor o transportu plina, koji je tipski i time jednak za sve opskrbljivače, odnosno trgovce koji s društvom Plinacro d.o.o ugovaraju uslugu transporta plina.

Naime, navodi se da su svi opskrbljivači/trgovci, koji imaju valjanju dozvolu za energetsku djelatnost opskrbe/trgovine, da bi koristili uslugu transporta plina, odnosno kapacitete na ulazima u transportni sustav ili na izlazima iz transportnog sustava, obvezni sklopiti ugovor o transportu plina, čime postaju korisnici transportnog sustava. Usluga transporta plina ugovara se rezerviranjem kapaciteta transportnog sustava u skladu s odredbama Mrežnih pravila transportnog sustava, koja se jednako primjenjuju za sve ostale opskrbljivače, odnosno trgovce, kojim je propisan raspored podnošenja zahtjeva za kapacitetima transportnog sustava, vrste kapaciteta koje društvo Plinacro d.o.o. nudi kao standardne kapacitetne proizvode, te način raspodjele kapaciteta na ulazima u transportni sustav i na izlazima iz transportnog sustava.

Nadalje se u očitovanju iznosi da se tipskim ugovorom o transportu plina uređuju prava i obveze u vezi s ugovaranjem standardnih kapacitetnih proizvoda transportnog sustava, a sastavni dio ugovora su i Opći uvjeti korištenja usluge transporta plina iz Priloga I. Mrežnih pravila transportnog sustava, koja donosi društvo Plinacro uz prethodnu suglasnost HERA-e. Mrežna pravila obvezni su primjenjivati svi korisnici transportnog sustava te sve ugovore o transportu plina za društvo Plinacro d.o.o. potpisuje po punomoći direktorica Službe prodaje transportnih kapaciteta.

Navodi se da naknade za korištenje transportnog sustava, odnosno naknade za ugovorene kapacitete transportnog sustava, društvo Plinacro d.o.o. obračunava u skladu s Metodologijom utvrđivanja iznosa tarifnih stavki za transport plina te Odlukom o iznosu tarifnih stavki za transport plina, koje donosi HERA te da se tarifne stavke, odnosno cijene ugovorenih standardnih kapacitetnih proizvoda primjenjuju jednako za sve korisnike transportnog sustava.

Iznosi se da Plinacro d.o.o. svim korisnicima transportnog sustava obračunava naknade mjesečno te da u svojem poslovanju također ima potrebu za plinom i gorivom, koje između ostalih nabavlja i od društva INA d.d. Navodi se da se nabavljeni plin koristi u svrhu interne potrošnje za rad kotlovnica, rad kompresorskih stanica, prilikom ispuhivanja za potrebe rekonstrukcije plinovoda te za nadoknadu gubitka i razlika u mjerenju (GRM) koji predstavlja uobičajeni trošak u poslovanju te da društvo Plinacro d.o.o., kao naručitelj nabavlja robe, usluge i radove u skladu sa Zakonom o javnoj nabavi na transparentan način bez diskriminacije, poštujući načela jednakog tretmana, pri čemu su nabave unaprijed definirane Planom nabave za tekuću godinu. Također se napominje da s društvom INA d.d. društvo Plinacro d.o.o. ima dugogodišnju suradnju, te da nabavlja gorivo putem otvorenog postupka javne nabave, kroz uvjete koje definira poštujući načela tržišnog natjecanja i jednakog tretmana prema svim zainteresiranim potencijalnim ponuditeljima.

U očitovanju se naglašava da je nabava prirodnog plina za potrebe transportnog sustava i za nadoknadu GRM-a, sukladno članku 38. Zakona o javnoj nabavi, definirana kao izuzeće od primjene tog Zakona te da se postupak odvija pozivom za dostavu ponuda koja se objavljuje putem tiskovina ili putem poziva upućenim prema potencijalnim ponuditeljima koji imaju ovlaštenje HERA-e za prodaju plina, kao i da se poštivanjem načela transparentnosti i zabranu diskriminacije odabire ekonomski najpovoljnija ponuda. U svim slučajevima ugovaranja nabave energije, odluku o odabiru potpisuju direktor Službe nabave i korisnika predmeta nabave te ako je vrijednost ugovora veća od 2.000.000,00 kn odluku o odabiru supotpisuje predsjednik Uprave.

Zaključno se navodi da društvo Plinacro s društvom INA d.d. ima sklopljen ugovor o zakupu, kao zakupoprimcem, temeljem kojeg INA d.d. koristi MRS Šandrovec, opremu na MRS Hampovica i MRS Vrapčana te mjernu liniju na MRS Belišće, kao i da je isti Ugovor manjeg financijskog iznosa te je potpisan od strane predsjednika Uprave.

Očitovanju prileže Ugovor o javnoj nabavi robe od 8. srpnja 2022. koji je društvo Plinacro d.o.o., kao kupac, sklopilo s društvom INA d.d., kao opskrbljivačem, s predmetom nabava prirodnog plina za potrebe transportnog sustava, koji su ispred društva Plinacro d.o.o. potpisali Direktorica Službe nabave, Direktor Sektora održavanja i razvoja transportnog sustava te predsjednik Uprave Ivica Arar, Ugovor o transportu plina od 24. kolovoza 2021., koji je društvo Plinacro d.o.o., kao operator transportnog sustava, sklopilo s društvom INA d.d., kao korisnikom transportnog sustava, s predmetom nabave ugovaranje standardnih kapacitetnih proizvoda na ulazima i izlazima iz Republike Hrvatske, koji je ispred društva Plinacro d.o.o. potpisala direktorica Službe prodaje transportnih kapaciteta, Ugovor o nabavi robe od 17. kolovoza 2021., koji je društvo Plinacro d.o.o., kao kupac, sklopilo s društvom INA d.d., kao opskrbljivačem, s predmetom nabava prirodnog plina za pogon transportnog sustava, koji su ispred društva Plinacro d.o.o. potpisali Direktorica Sektora transporta plina te predsjednik Uprave Ivica Arar, Dodatak 2. Ugovoru o zakupu od 9. lipnja 2021., koji je društvo Plinacro d.o.o., kao zakupodavac, sklopilo s društvom INA d.d., kao zakupnikom, s predmetom zakup MRS Šandrovac, opreme i mjerne linije, koji je ispred društva Plinacro d.o.o. potpisao predsjednik Uprave Ivica Arar, Ugovor o javnoj nabavi robe od 18. kolovoza 2021., koji je društvo Plinacro d.o.o., kao naručitelj, sklopilo s društvom INA d.d., kao ugovarateljem, s predmetom nabava goriva, koji su ispred društva Plinacro d.o.o. potpisali Direktorica Službe nabave, Direktor Sektora informacijske sigurnosti, zaštitnih i općih poslova te predsjednik Uprave Ivica Arar, Dodatak 3. Ugovoru o zakupu od 13. srpnja 2022., koji je društvo Plinacro d.o.o., kao zakupodavac, sklopilo s društvom INA d.d., kao zakupnikom, s predmetom zakup MRS Šandrovac, opreme i mjerne linije, koji je ispred društva Plinacro d.o.o. potpisao predsjednik Uprave Ivica Arar, Ugovor o transportu plina od 15. srpnja 2022., koji je društvo Plinacro d.o.o., kao operator transportnog sustava, sklopilo s društvom INA d.d., kao korisnikom transportnog sustava, s predmetom nabave ugovaranje standardnih kapacitetnih proizvoda na ulazima i izlazima iz Republike Hrvatske, koji je ispred društva Plinacro d.o.o. potpisao predsjednik Uprave Ivica Arar, Ugovor o transportu plina od 12. svibnja 2022., koji je društvo Plinacro d.o.o., kao operator transportnog sustava, sklopilo s društvom INA d.d., kao korisnikom transportnog sustava, s predmetom nabave ugovaranje standardnih kapacitetnih proizvoda na ulazima i izlazima iz Republike Hrvatske, koji je ispred društva Plinacro d.o.o. potpisala direktorica Službe prodaje transportnih kapaciteta, Ugovor o transportu plina od 21. lipnja 2022., koji je društvo Plinacro d.o.o., kao operator transportnog sustava, sklopilo s društvom INA d.d., kao korisnikom transportnog sustava, s predmetom nabave ugovaranje standardnih kapacitetnih proizvoda na ulazima i izlazima iz Republike Hrvatske, koji je ispred društva Plinacro d.o.o. potpisala direktorica Službe prodaje transportnih kapaciteta, Ugovor o zakupu koji je društvo Plinacro d.o.o., kao zakupodavac, sklopilo s društvom INA d.d., kao zakupnikom, s predmetom zakup MRS Šandrovac, opreme i mjerne linije, koji je ispred društva Plinacro d.o.o. potpisao predsjednik Uprave Ivica Arar, te Ugovor o javnoj nabavi od 6. srpnja 2021., koji je društvo Plinacro d.o.o., kao kupac, sklopilo s društvom INA d.d., s predmetom nabava prirodnog plina za pogon transportnog sustava, koji su ispred društva Plinacro d.o.o. potpisali Direktorica Službe nabave, Direktorica Sektora transporta plina te predsjednik Uprave Ivica Arar.

Člankom 18. stavkom 1. ZSSI/21-a propisano je da obveznici ne mogu biti članovi uprave ili upravnih odbora i nadzornih odbora trgovačkih društava, upravnih vijeća ustanova odnosno nadzornih odbora izvanproračunskih fondova niti mogu obavljati poslove upravljanja u poslovnim subjektima.

Sukladno članku 22. stavku 2. ZSSI/21-a obveze iz članka 18. istog Zakona primjenjuju se na obveznike koji imaju pravo na naknadu plaće nakon prestanka dužnosti propisane posebnim zakonima za vrijeme trajanja prava na naknadu.

Člankom 23. stavkom 1. ZSSI/21-a propisano je da za obveznici ne smiju prihvatiti imenovanje na upravljačke funkcije u pravnoj osobi s kojom je tijelo javne vlasti u kojem je obveznik obnašao dužnost za vrijeme obnašanja dužnosti bila u poslovnom odnosu ili su nad njom obavljali nadzorne funkcije, a nije drukčije propisano posebnim zakonom. Navedeno ograničenje primjenjuje se 18 mjeseci nakon prestanka obavljanja dužnosti.

Sukladno članku 23. stavku 6. ZSSI/21-a, u slučaju iz stavka 1. toga članka, Povjerenstvo će obvezniku dati suglasnost za imenovanje, izbor ili sklapanje ugovora ako iz okolnosti konkretnog slučaja proizlazi da ne postoji sukob interesa, te će ga o suglasnosti obavijestiti u roku od 15 dana od dana zaprimanja zahtjeva obveznika.

Obveznik Marin Zovko namjerava se kandidirati za radno mjesto direktora trgovačkog društva Ina d.d. te bi u slučaju imenovanja na ovu funkciju prestao obnašati dužnost člana Uprave trgovačkog društva Plinacro d.o.o.

Iz očitovanja trgovačkog društva Plinacro d.o.o. proizlazi da obveznik Marin Zovko povodom izvršavanja ovlasti koje ima kao član Uprave trgovačkog društva Plinacro d.o.o nije obavljao bilo kakvu nadzornu ulogu u odnosu na društvo INA d.d., međutim, u razdoblju u kojem je istu dužnost obnašao postojao je poslovni odnos među njima, pri čemu je u nekima od njih Plinacro d.o.o. nastupalo kao kupac, a u drugima kao prodavatelj.

Plinacro d.o.o. je s INA d.d. sklapalo tipske ugovore o transportu plina koje kao operater transportnog sustava sklapa sa svim opskrbljivačima i trgovcima koji imaju dozvolu te su isti dužni sklopiti takav ugovor sa društvom Plinacro d.o.o., jer na taj način postaju korisnici usluge transportnog sustava.

Pored toga, Plinacro d.o.o. u otvorenom postupku javne nabave od INA d.d. nabavlja plin i gorivo za svoje potrebe putem poziva za dostavu ponuda objavljenog u medijima ili putem poziva upućenog ponuditeljima, o čemu odlučuje direktor Službe nabave i direktor službe za čije se potrebe plin i goriva nabavljaju, osim ako se radi o većim iznosima kada o tome odlučuje predsjednik Uprave. Između navedenih trgovačkih društava postoji i ugovorni odnos temeljem kojeg je društvo INA d.d. zakupnik objekata i opreme u vlasništvu društva Plinacro d.o.o., koji je ugovor potpisao predsjednik Uprave društva Plinacro d.o.o.

Uvidom u dokumentaciju zaprimljenu uz predmetno očitovanje, utvrđeno je da niti jedan od navedenih ugovora koji se odnose na poslovni odnos s društvom INA d.d. nije potpisao obveznik Marin Zovko.

Na obveznika se nakon prestanka obnašanja navedene dužnosti primjenjuje odredba članka 22. stavka 2. ZSSI/21-a, koja se odnosi na zabranu obavljanja funkcije člana uprave trgovačkog društva iz članka 18. stavka 1. ZSSI/21-a, ukoliko ima pravo na naknadu plaće nakon prestanka dužnosti propisanu posebnim zakonom.

S obzirom da obveznik obnaša dužnost člana Uprave trgovačkog društva Plinacro d.o.o. te da odredbama Zakona o trgovačkim društvima („Narodne novine“ broj 111/93., 34/99., 121/99., 52/00., 118/03., 107/07., 146/08., 137/09., 125/11., 152/11., 111/12., 68/13., 110/15. i 40/19.), kao niti odredbama Zakona o obvezama i pravima državnih dužnosnika („Narodne novine“, broj 101/98., 135/98., 105/99., 25/00., 73/00., 30/01., 59/01., 114/01., 153/02., 163/03., 16/04., 30/04., 121/05., 151/05., 141/06., 17/07., 34/07., 107/07., 60/08., 38/09., 150/11., 22/13., 102/14., 103/14., 03/15., 93/16., 44/17. i 66/19.) ili bilo kojim drugim zakonom nije propisano da članovi uprave trgovačkog društva u većinskom vlasništvu države imaju pravo na naknadu plaće nakon prestanka obnašanja dužnosti, obveznika Marina Zovka nakon prestanka obnašanja dužnosti člana Uprave trgovačkog društva Plinacro d.o.o. ne obvezuje odredba članka 22. stavka 2. ZSSI/21-a.

Nadalje, na obveznika Marina Zovka se primjenjuje i odredba članka 23. stavka 1. ZSSI/21-a, kojom je propisano ograničenje prihvaćanja imenovanje na upravljačke funkcije u pravnoj osobi s kojom je tijelo javne vlasti u kojem je obveznik obnašao dužnost za vrijeme obnašanja dužnosti bila u poslovnom odnosu ili su nad njom obavljali nadzorne funkcije, tijekom 18 mjeseci nakon prestanka obnašanja dužnosti.

Navedeno je ograničenje propisano jer bi se imenovanje nakon prestanka mandata na upravljačku funkciju u pravnoj osobi koja je bila u poslovnom odnosu s Plinacro d.o.o. moglo dovesti u svezu s radnjama koje je obveznik poduzimao u obnašanju javne dužnosti u odnosu na tu pravnu osobu ili bi isto moglo predstavljati oblik usluge za radnje koje je obveznik prethodno poduzeo prema pravnoj osobi, slijedom čega bi se prihvaćanjem imenovanja obveznik mogao naći u sukobu interesa.

Stoga sukladno članku 23. stavku 1. ZSSI/21-a obveznik Marin Zovko ne bi smio tijekom 18 mjeseci nakon prestanka obnašanja dužnosti člana Uprave trgovačkog društva Plinacro d.o.o. prihvatiti imenovanje na funkciju člana Uprave trgovačkog društva INA d.d., jer je u razdoblju u kojem je obnašao istu dužnost postojao poslovni odnos među navedenim društvima.

Međutim, člankom 23. stavku 6. ZSSI/21-a propisano je da će Povjerenstvo obvezniku dati suglasnost za imenovanje, ako iz okolnosti konkretnog slučaja proizlazi da ne postoji sukob interesa.

S obzirom da nije utvrđeno da bi obveznik Marin Zovko u obnašanju dužnosti člana Uprave trgovačkog društva Plinacro d.o.o. imao nadzornu ulogu prema društvu INA d.d., kao i da nije potpisivao tipske ugovore s INA d.d. za usluge transportnog sustava plina, ugovore vezane za druge poslove s INA d.d. nastale u otvorenom postupku javne nabave kojih je predmet kupnja plina i goriva za potrebe Plinacro d.o.o., kao i da nije potpisao ugovor o zakupu prostora i opreme s društvom INA d.d., a o čemu su odlučivali nadležni izvršni direktori ustrojbenih jedinica te predsjednik Uprave, nije utvrđeno da bi se u tim okolnostima prilikom obnašanja funkcije člana Uprave trgovačkog društva Plinacro d.o.o. našao u sukobu interesa, pa stoga nije bilo zapreke da se Marinu Zovku dade suglasnost da može biti imenovan na funkciju člana Uprave trgovačkog društva INA d.d.

Slijedom svega navedenog, Povjerenstvo je donijelo odluku kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Obveznik Marin Zovko, elektroničkim putem
2. Objava na internetskoj stranici Povjerenstva
3. Pismohrana